เยอรมนีอนุญาตให้ ‘คู่รักเพศเดียวกัน’ แต่งงานได้
 สภานิติบัญญัติของเยอรมนีมีมติให้การแต่งงานของคนเพศเดียวกันถูกกฎหมาย หลังจากสมาชิกสภานิติบัญญัติส่วนใหญ่ลงคะแนนเสียงสนับสนุนที่ 393 เสียง ขณะที่สมาชิกสภานิติบัญญัติ 226 คน ไม่เห็นด้วย และมีสมาชิก 4 คน งดออกเสียง โดยได้รับการสนับสนุนส่วนใหญ่จากพรรคฝ่ายซ้าย นับเป็นการลงคะแนนเสียง หลังจากนายกรัฐมนตรีอังเกลา แมร์เคิล เปิดทางให้สภานิติบัญญัติสามารถลงคะแนนเสียงต่อประเด็นนี้เพียงแค่ 2 วันก่อนหน้านี้ Photo: Tobias SCHWARZ/AFP ตลอดช่วงเวลาที่นายกรัฐมนตรีอังเกลา แมร์เคิล ดำรงตำแหน่ง เธอมีจุดยืนต่อการสมรสของเพศเดียวกันที่หลากหลาย โดยในการหาเสียงเลือกตั้งปี 2013 เธอประกาศว่าเธอไม่เห็นด้วย แต่ต่อมาเธอกลับสร้างความแปลกใจให้กับชาวเยอรมัน ด้วยการบอกว่า พรรค CDU ของเธอสนับสนุนให้การสมรสของเพศเดียวกันถูกกฎหมาย ซึ่งเธอเปิดเผยว่า ประสบการณ์ชีวิตทำให้เธอเปลี่ยนไป หลังจากเธอได้ร่วมรับประทานอาหารกับคู่รักเลสเบี้ยน Photo: Tobias SCHWARZ/AFP กฎหมายฉบับนี้อนุญาตให้คู่รักเพศเดียวกัน ทั้งหญิงและชาย มีสิทธิเท่ากับคู่รักเพศตรงข้าม ซึ่งนอกเหนือจากการแต่งงานแล้ว คู่แต่งงานเพศเดียวกันจะยังได้สิทธิในการรับเลี้ยงดูบุตรด้วย กฎหมายอนุญาตการสมรสของคู่รักเพศเดียวจะถูกบังคับใช้ประมาณสิ้นปีนี้ และจะทำให้เยอรมนีเป็นอีกหนึ่งในอีกกว่า 20 ประเทศที่อนุญาตการสมรสของคู่รักเพศเดียวกัน ทั้งนอร์เวย์ สวีเดน เดนมาร์ก เบลเยียม สเปน โปรตุเกส ลักเซมเบิร์ก ฝรั่งเศส ไอร์แลนด์ และสหราชอาณาจักร (ไม่รวมไอร์แลนด์เหนือและ Jersey) ขณะที่ออสเตรียและอิตาลียังไม่อนุญาตการสมรสของคู่รักเพศเดียวกัน ผลสำรวจของ YouGov เปิดเผยว่า 2 ใน 3 ของชาวเยอรมันสนับสนุนการอนุญาตให้คู่รักเพศเดียวกันแต่งงานกันได้
สภานิติบัญญัติเยอรมนีมีมติให้การแต่งงานของคนเพศเดียวกันถูกกฎหมาย โดยกฎหมายอนุญาตการสมรสของคู่รักเพศเดียวกันจะถูกบังคับใช้ประมาณสิ้นปีนี้ และจะทำให้เยอรมนีเป็นอีกหนึ่งในอีกกว่า 20 ประเทศที่อนุญาตการสมรสของคู่รักเพศเดียวกัน